Fokus op Jane se boude! – Christastories
Fokus op Jane se boude!
6 Comments on Fokus op Jane se boude!
Die instruktrise by die gym moedig my en my mede-… uhm … wat sal ek dit noem? Al wat by my opkom is die Engelse woord "sufferers" … slagoffers? Nee, ons kies mos om te oefen! En ek geniet dit nogal! Maar terug by die latlyf-meisiekind wat moet toesien dat ons fluks oefen: sy sê gereeld ons moet "focus …" gewoonlik noem sy dan liggaamsdele wat op daardie oomblik brand of pyn of bewe. Sy wil eintlik hê ek moet dink aan die ferm bo-arms wat ek wil hê, eerder as hoe ek oor die weg gaan kom as my arms morsaf breek. So, ek fokus!
As ek daarna gou stop vir melk, brood en vrugte, moet ek hárd fokus wanneer ek op pad na die betaalpunt stadig deur die drukgang van sjokolade en ander lekkernye moet skuifel. Dit help nogal as ek dan terugdink aan die pas-afgelope oefensessie. Fokus.
Later onthou ek hoe ek en my vriendinne doer in die tagtigs in die plattelandse skoolkoshuis waar ons almal gebly het, saam geoefen het op die maat van Jane Fonda se langspeelplate. Sy was 'n goeie twintig jaar ouer as die meeste van ons, maar op die omslag van die dubbelplaat het sy gepronk in 'n oefen-uitrusting wat haar pragtige, stewige agterstewe ten toon gestel het: ons doelwit.
Daardie Septembervakansie het ons 'n groep kinders vergesel op 'n toer in die Drakensberge. Teen 'n baie steil berghang, toe 'n paar van ons begin dink aan moed opgee, kom 'n uitasem-stemmetjie van agter af: "Dink aan Jane Fonda se boude, julle!" Toe fokus ons weer, en klim verder. (Maar ek laat my nog steeds nie vertel dat my voorsate daardie berge kaalvoet oor is nie!)
Ek ontdek ook sommer agterop dié stukkie nostalgie (ja, ek bêre dit nog!) 'n brokkie lewenswysheid oor 'n mens se ouderdom en lyf:
Dit is 'n nuttige talent, dié fokus. Blok alles uit wat jou dalk kan belemmer, dink nét aan dit wat jy wil bereik. Weier hardkoppig om te glo dat daar enigiets is wat tussen jou en sukses kan kom. Glo onwrikbaar dat jy alles, enigiets kan doen. Kyk nét na jou beplande doelwit en moenie toelaat dat moontlike struikelblokke of lekker versoekings jou aandag aftrek nie. Moenie eers jou kop draai vir 'n vinnige kykie nie. Ignoreer moegheid, pyn en bewerasies. Byt vas.
Só kom jy oor enige berg, en miskien, as jy regtig hard werk, kry jy nog mooi boude ook.
← Dikvellige, koelbloedige ma … → Goeters wat ek nie verstaan nie
6 replies on "Fokus op Jane se boude!"
Ek het net so hard op die Jane Fonda langspeelplate geoefen! Maar die boudjies het ek nooit gekry nie…🤗
Ja nee… ek ook nie! Daai boudjies van haar lyk omtrent soos my elmboë!🤣
Inspirerend! Ons het weer op "Fame!" geoefen.
Ai sy was darem 'n mooie vrou…iets om na te strewe!
Ek was my lewe lank nog nooit lief vir oefeninge nie, maar vergeet van die boude, dalk moet ek oefen om te fokus.